**Informatīvais ziņojums**

**“Par 2015.gada Eiropas čempionāta basketbolā grupu turnīra**

**sarīkošanu Latvijā”**

Latvijas Nacionālās sporta padomes 2014.gada 24.jūlija sēdē, izvērtējot biedrības “Latvijas Basketbola savienība” (turpmāk – Biedrība) ieceri[[1]](#footnote-1) par 2015.gada Eiropas čempionāta basketbolā grupu turnīra (turpmāk arī – Sacensības) sarīkošanu Latvijā, Izglītības un zinātnes ministrijai (turpmāk – IZM) tika uzdots (prot. Nr.3 8.§, 8.3.apakšpunkts) sadarbībā ar Finanšu ministriju izstrādāt un izglītības un zinātnes ministram izskatīšanai Ministru kabineta 2014.gada 29.jūlija sēdē iesniegt nepieciešamos dokumentus Ministru kabineta lēmuma pieņemšanai par Sacensību rīkošanas licences iegādei nepieciešamo valsts budžeta līdzekļu 1`200`000 *euro* apmērā garantēšanu gadījumā, ja Starptautiskās Basketbola federācijas Eiropas nodaļa (FIBA *Europe*) (turpmāk – FIBA *Europe*) pieņem lēmumu par Sacensību sarīkošanu Latvijā.

Ievērojot minēto, IZM ir sagatavojusi šo informatīvo ziņojumu.

**1. SITUĀCIJAS RAKSTUROJUMS**

Ņemot vērā situāciju Ukrainā, FIBA *Europe* valde pieņēma lēmumu pārcelt Ukrainā paredzētā 2015.gada Eiropas čempionāta basketbolā finālturnīra (*EuroBasket`2015*) rīkošanu uz citu vietu. Biedrība 2014.gada 25.aprīlī FIBA *Europe* nosūtītajā vēstulē izrādījusi interesi par *EuroBasket`2015* vienas grupas turnīra sarīkošanu Latvijā. FIBA ir aicinājusi visas ieinteresētās nacionālās basketbola federācijas iesniegt detalizētus pieteikumus rīkot visu *EuroBasket`2015*, vai daļu no turnīra. Pieteikumu iesniegšanas termiņš ir 2014.gada 31.jūlijs. *EuroBasket`2015* notiks no 2015.gada 3.līdz 20.septembrim (grupas turnīrs: no 2.līdz 11.septembrim). FIBA *Europe* ir mainījusi arī turnīra izspēles sistēmu, atceļot otrā posma turnīrus, kā rezultātā pirmajā posmā notiks četri grupu turnīri, katrā piedaloties sešām komandām; pa četrām labākajām kvalificēsies izslēgšanas spēlēm, kas risināsies četrās kārtās – astotdaļfināls, ceturtdaļfināls, pusfināls un finālspēles (pēc šādas sistēmas 2014.gada septembrī jau trešo reizi risināsies Pasaules kausa izcīņa). Būtiski ir atzīmēt, ka *EuroBasket’2015* komandas cīnīsies ne tikai par medaļām, bet arī ceļazīmēm uz 2016.gada Olimpiskajām spēlēm Riodežaneiro (Brazīlija).

Eiropas čempionāta finālturnīrs basketbolā vīriešiem ir otrs lielākais sporta pasākums Eiropā (aiz Eiropas čempionāta finālturnīra futbolā vīriešiem) un 2015.gadā tas būs viens no galvenajiem sporta notikumiem ne tikai Eiropā, bet arī pasaulē. Iepriekšējo divu Eiropas čempionāta finālturnīru basketbolā pieredze (2011.gadā Lietuvā un 2013.gadā Slovēnijā[[2]](#footnote-2)) liecina, ka šim pasākumam ir ievērojams pozitīvs efekts uz rīkotājvalsts ekonomiku, ko nodrošina būtisks finanšu apgrozījuma pieaugums viesnīcu un restorānu servisa, kā arī ēdināšanas un pārtikas mazumtirdzniecības jomās. Arī Sporta politikas pamatnostādnēs 2014.–2020.gadam (apstiprinātas ar Ministru kabineta 2013.gada 18.decembra rīkojumu Nr.666) ir atzīts, ka starptautisko sporta sacensību rīkošana Latvijā veicina ekonomikas attīstību (sacensību apmeklētāji no ārvalstīm kā tūristi, to uzturēšanās laikā Latvijā patērētās preces un pakalpojumi, u.tml.), kā arī veicina Latvijas atpazīstamību pasaulē (popularizē Latviju kā tūrisma galamērķi).

Biedrība 2014.gada 28.jūlija vēstulē Nr.03/60 prognozē, ka 2015.gada septembrī *EuroBasket’2015* Latvijā apmeklēs vismaz 5000 ārvalstnieku (t.sk. 200 sacensību dalībnieki (spēlētāji, pavadošās personas, tiesneši, Starptautiskās Basketbola federācijas pārstāvji; 500 plašsaziņas līdzekļu pārstāvji; vismaz 4300 skatītāju). Šāds apmeklētāju skaits prognozējams, ņemot vērā iepriekšējo gadu *EuroBasket* apmeklētību. Atzīmējams, ka ārvalstu skatītāju skaits ir atkarīgs arī to tā, kādas komandas tiks ielozētas Rīgas grupā. Biedrība norāda, ka Sacensību laikā ārvalstnieki Latvijā uzturēsies vismaz 9 dienas, izmantojot naktsmītnes, ēdināšanas pakalpojumus, kā arī iegādājoties suvenīrus. Centrālās statistikas pārvaldes dati pa 2013.gadu liecina, ka vidēji dienā viens ārvalstu tūrists Latvijā iztērē 75 *euro*. Savukārt Tūrisma attīstības valsts aģentūras sadarbībā ar Tirgus un sociālo pētījumu aģentūru “Latvijas Fakti” veiktā ārvalstu tūristu aptauja liecina, ka katram ārvalstniekam viena Latvijā pavadītā diena izmaksā vismaz 100 *euro*. Biedrība norāda, ka vasarā Rīgā vienā dienā nepieciešamā summa ir vēl lielāka, turklāt pētījumu centra “SKDS” dati liecina, ka basketbola interesentiem ir augsta maksātspēja, kā rezultātā Biedrība prognozē, ka valsts budžets no Sacensību apmeklētājiem sniegtajiem pakalpojumiem no pievienotās vērtības nodokļa saņems 700`000 līdz 1`200`000 *euro*. Papildus minētam Biedrība izceļ Sacensību ietekmi Latvijas atpazīstamības veicināšanā visā pasaulē, norādot, ka *EuroBasket`2013* spēles translēja 162 raidorganizācijas, sasniedzot 182 miljonu cilvēku lielu TV auditoriju, savukārt čempionāta oficiālai mājaslapai fiksēti 13,4 miljoni apmeklējumu.

Analizējot Biedrības piemēroto Sacensību ietekmes uz ekonomiku izvērtēšanas metodi, konstatējams, ka Biedrība ir pielietojusi izdevumu – ieguvumu analīzes (*cost – benefit analysis)* metodi, ar kuras palīdzību tiek noteikti tiešie ekonomiskie izdevumi vietējai ekonomikai un kura ir balstīta uz tehniku, kas salīdzina tiešos ieguvumus, ko rada pasākums salīdzinot ar izdevumiem, kas radušies saistībā ar pasākuma organizēšanu. Kā iepriekš saistībā ar šīs metodes piemērošanu ir norādījusi Tūrisma attīstības valsts aģentūra (2013.gada 31.jūlija vēstule Nr.02-04-2/13/138 par Starptautiskās Automobiļu federācijas Eiropas rallija čempionāta posma organizēšanu Latvijā), tā ir efektīva, ja to izmanto analizējot tiešos ieguvumus, nemēģinot aprēķināt netiešos izdevumus (piemēram, reģiona atpazīstamība, pozitīva publicitāte, dalībnieku un apmeklētāju atsauksmes), kuru mērīšanai ir nepieciešams izmantot citas metodes.

Kopš 2007.gada Latvijā ir notikuši astoņi Eiropas jaunatnes čempionāti (trīs reizes U16 zēniem, divas reizes U18 zēniem, pa reizei U20 sievietēm un vīriešiem, kā arī U16 meitenēm), kā arī pasaules U19 čempionāts vīriešu komandām. 2009.gadā Latvijā notika arī Eiropas čempionāts basketbolā sievietēm. Šajā laikā Starptautiskās Basketbola federācijas amatpersonas novērtējušas Latvijā pieejamās infrastruktūras kvalitāti un rīkotāju profesionalitāti, savukārt turnīru norisē iesaistītās pašvaldības bijušas apmierinātas ar basketbola pozitīvo ietekmi uz saimniecisko dzīvi un sporta popularizēšanu. Latvijas basketbolisti lielākajā daļā šo turnīru sasnieguši ļoti labus sportiskos rezultātus, sekmējot basketbola popularitāti. Kā norāda Biedrība, viens no šo aktivitāšu mērķiem ir bijis izcīnīt Latvijai tiesības organizēt visaugstākā līmeņa basketbola turnīru – pasaules vai Eiropas čempionātu vīriešu komandām. Latvijā (Rīgā) ir visi nepieciešamie apstākļi – ērta satiksme, laba tūrisma infrastruktūra, visiem noteikumiem un standartiem atbilstoša arēna (“Arēna Rīga”), lai nodrošinātu kvalitatīvu turnīra norisi sešām komandām.

Slovēnijai tiesības rīkot *EuroBasket'2013* izmaksāja 7`000`000 *euro*. 2015.gadā licence viena grupu turnīra rīkošanai maksā 1`200`000 *euro*. Papildus organizatoram ir jārēķinās ar obligātajiem ieguldījumiem TV un informācijas tehnoloģiju infrastruktūrā, kā arī rīkošanas izmaksām – kopā vēl ~ 1`000`000 *euro*. Biedrība 2014.gada 22.jūlija vēstulei Nr.03/57 pievienotajā pieteikumā starptautisko sporta sacensību saskaņošanai norādījusi, ka no valsts budžeta tiek prasīts līdzfinansējums 1`350`000 *euro* apmērā, t.sk. Sacensību rīkošanu saistītās licences maksājumam 1`200`000 *euro*. Biedrības aprēķini liecina, ka apmēram 25-30% čempionāta budžeta izdotos atpelnīt ar biļetēm, kā arī plānots piesaistīt privāto finansējumu no atbalstītājiem (~ 100`000 *euro*), tomēr Biedrība atzīst – ņemot vērā faktu, ka Latvijā nav Eiropas līmeņa sponsoru, Sacensību norise bez valsts un pašvaldības atbalsta (plānots piesaistīt Rīgas pilsētas pašvaldības līdzfinansējumu 300`000 *euro* apmērā) nav iespējama.

**Laika grafiks:**

* līdz 2014.gada 31.jūlijam – pieteikums FIBA *Europe* ar garantijām;
* 2014.gada 15.septembris – FIBA *Europe* lēmums par norises vietām;
* līdz 2014.gada 30.septembrim jāiemaksā 50% no licences (600`000 *euro*);
* līdz 2015.gada 30.aprīlim jāiemaksā 50% no licences (600`000 *euro*);
* 2015.gada 2. līdz 11.septembris – *EuroBasket`2015* grupu turnīrs.

Būtiski ir atzīmēt, ka uz *EuroBasket`2015* rīkošanu var pretendēt tikai valstis, kuru basketbola izlase kvalificēsies dalībai finālturnīrā.

**2. PRIEKŠLIKUMI TURPMĀKAI RĪCĪBAI**

Latvijas Nacionālās sporta padomes 2014.gada 24.jūlija sēdē, izvērtējot Biedrības ieceri par Sacensību sarīkošanu Latvijā, tika nolemts (prot. Nr.3 8.§):

* Saskaņā ar Sporta likuma 9.panta trešās daļas 4.punktu un 17.pantu saskaņot Sacensību sarīkošanu Latvijā;
* IZM sadarbībā ar Finanšu ministriju izstrādāt un izglītības un zinātnes ministram izskatīšanai Ministru kabineta 2014.gada 29.jūlija sēdē iesniegt nepieciešamos dokumentus Ministru kabineta lēmuma pieņemšanai par Sacensību rīkošanas licences iegādei nepieciešamo valsts budžeta līdzekļu 1`200`000 *euro* apmērā garantēšanu gadījumā, ja FIBA *Europe* pieņem lēmumu par Sacensību sarīkošanu Latvijā, t.sk.:
	+ paredzot 600`000 *euro* piešķiršanu IZM (pārskaitīšanai Biedrībai), lai līdz 2014.gada 30.septembrim segtu ar Sacensību rīkošanu saistītā licences maksājuma pirmo daļu;
	+ ņemot vērā Biedrības sniegto informāciju, ka finansējuma piešķiršana ar Sacensību rīkošanu Latvijā saistītā licences maksājuma izdevumu segšanai sekmēs Latvijas ekonomikas un tautsaimniecības attīstību (ēdināšanas, pārtikas mazumtirdzniecības, viesnīcu un restorānu servisa jomas), Finanšu ministrijai palielināt prognozētos valsts budžeta ieņēmumus no pievienotās vērtības nodokļa 2015.gadā par 1`200`000 *euro*;
	+ paredzot palielināt IZM 2015.gada valsts pamatbudžeta bāzes izdevumus 600`000 *euro* apmērā, lai līdz 2015.gada 30.aprīlim segtu ar Sacensību rīkošanu saistītā licences maksājuma otro daļu;
	+ paredzot uzdevumu IZM nodrošināt, ka Biedrība par saviem līdzekļiem Sacensību laikā organizē neatkarīgu pētījumu par Sacensības ekonomiskajiem ieguvumiem un ietekmi uz valsts budžeta ieņēmumiem un IZM noteiktā termiņā iesniedz to IZM un Finanšu ministrijā.
* Gadījumā, ja FIBA *Europe* pieņem lēmumu par Sacensību sarīkošanu Latvijā, aicināt IZM, sagatavojot Ministru kabineta rīkojuma projektu par valsts budžeta līdzekļu piešķiršanu Sacensību rīkošanas licences maksājuma pirmās daļas segšanai izskatīšanai Ministru kabineta sēdē, izvērtēt iespēju šos līdzekļus pilnībā vai daļēji rast IZM 2014.gada valsts budžeta programmās, ja tajās konstatējams līdzekļu ietaupījums.

Ievērojot minēto, IZM ir izstrādājusi attiecīgu Ministru kabineta sēdes protokollēmuma projektu, kurš paredz **atbalstīt** Biedrības ieceri par Sacensību sarīkošanu Latvijā, kā arī paredz turpmāko rīcību gadījumā, ja FIBA *Europe* pieņem lēmumu par Sacensību sarīkošanu Latvijā.

Izglītības un zinātnes ministre Ina Druviete

Vizē:

Valsts sekretāra vietniece –

Sporta departamenta direktore,

valsts sekretāres pienākumu izpildītāja Ulrika Auniņa – Naumova

28.07.2014. 12:51

1346

Izglītības un zinātnes ministrijas

Sporta departamenta

direktora vietnieks E.Severs

67047935, edgars.severs@izm.gov.lv

1. Biedrības 2014.gada 4.jūlija vēstule Nr.03/53 un 2014.gada 22.jūlija vēstule Nr.03/57. [↑](#footnote-ref-1)
2. Saskaņā ar Biedrības sniegto informāciju ekonomiskais efekts no *EuroBasket`2011* Lietuvā bija 98 miljoni *euro* [lielāka daļa no čempionāta organizēšanai nepieciešamās infrastruktūras būvniecības], savukārt no *EuroBasket`2013* Slovēnijā 32 miljoni *euro*. Te gan jāatzīmē, ka minētās valstis uzņēma visu turnīru. Uzņemot tikai vienu grupas turnīru 8-9 dienu garumā, ienākumi proporcionāli ir mazāki. [↑](#footnote-ref-2)